b'\n_START_ARTICLE_\nSrebrna jelka\n_START_SECTION_\nOpis\n_START_PARAGRAPH_\nSrebrna jelka je visoko drevo, ki v vi\xc5\xa1ino dose\xc5\xbee do 70, izjemoma celo do 90 m. Njeno deblo pa dose\xc5\xbee do 2, izjemoma celo do 2,7 metra v premeru. Kro\xc5\xa1nja je ozka in sto\xc5\xbe\xc4\x8dasta, skorja pa je na mladih drevesih gladka in siva, kasneje postane razpokana in rde\xc4\x8de-rjava. Pri mladih drevesih se po steblu pojavljajo zna\xc4\x8dilni smolnati \xc5\xbeulji. Iglice so topo koni\xc4\x8daste, dolge med 10 in 35 mm. Po zgornji strani so modro-zelene, po spodnji pa imajo srebrne in zelene \xc4\x8drte. Na veje so name\xc5\xa1\xc4\x8dene spiralno. Plodovi so pokon\xc4\x8dno sede\xc4\x8di stor\xc5\xbei, sprva jekleno modre, ko dozorijo pa bronasto rjave barve. V dol\xc5\xbeino merijo med 11 in 22 cm. Iz dozorelih stor\xc5\xbeev v jeseni izpadejo krilata semena. _NEWLINE_Pridevek procera v latin\xc5\xa1\xc4\x8dini pomeni \xc2\xbbvisoka\xc2\xab.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nV naravi srebrna jelka obi\xc4\x8dajno raste na nadmorskih vi\xc5\xa1inah med 300 in 1500 m, redkeje pa tudi do gozdne meje._NEWLINE_Srebrna jelka je priljubljeno bo\xc5\xbei\xc4\x8dno drevo, sicer pa se njen les uporablja v gradbeni\xc5\xa1tvu in za izdelavo papirja.'